Sokulkos Šv. Aleksandro Nevskio parapija
Sokulkos Šv. Aleksandro Nevskio parapija (lenk. Parafia św. Aleksandra Newskiego w Sokółce) - viena iš 11 Sokulkos stačiatikių dekanato parapijų. Parapijos įkūrimo data nėra tiksliai žinoma, bet manoma kad tai įvyko XVI a. kai šios žemės atiteko karalienei Bonai Sforzai. Oficialiai parapija atidaryta 1837 metais. Iš pradžių parapijai priklausė apie 180 žmonių, iš jų apie 50 iš Vežchlesių ir Novovolos kaimų. 1839 m. buvo pastatyta Šv. Nikolajaus koplyčia. 1850-1853 m. buvo pastatyta Sokulkos Šv. Aleksandro Nevskio cerkvė, kuri buvo pašventinta 1853 m. balandžio 26 dieną. 1869 m. šalia cerkvės pastatyta varpinė. 1901 m. rugpjūčio 13 d. buvo pašventinta Sokulkos miesto kapinėse pastatyta Šv. Pauliaus koplyčia. 1908 m. parapijai priklausė apie 1600 žmonių, iš kurių apie pusė gyveno Vežchlesių kaime. 1992 m. nuo parapijos atsiskyrė naujai įkurta Vežchlesių Šv. Jurgio parapija.